钦定古今图书集成/明伦汇编/闺媛典/第330卷 > 陶答子妻
## 钦定古今图书集成/明伦汇编/闺媛典/第330卷 > 陶答子妻

按刘向《列女传》：“陶答子妻者，陶大夫答子妻也。答子
治陶三年，名誉不兴，家富三倍。其妻数谏不用。居五
年，从车百乘归休，宗亲击牛而贺之，其妻独抱儿而
泣。姑怒曰：‘何其不祥也’？妇人曰：‘夫子能薄而官大，是
谓婴害；无功而家昌，是谓积殃。昔楚令尹子文之治
国也，家贫国富，君敬民戴，故福结于子孙，名传于后
世。今夫子不然，贪富务大，不顾后害。妾闻南山有元
豹，雾雨七日不下食者，何也？欲以泽其毛而成文章
也，故藏而远害。犬彘不择食，以肥其身，坐而须死耳。
今夫子治陶，家富国贫，君不敬，民不戴，败亡之征见
矣。愿与少子俱脱’。”姑怒，遂弃之。处期年，答子之家果
以盗诛，唯其母老以免。妇乃与少子归养，姑终天年。
君子谓答子妻能以义易利，虽违礼求去，终以全身
复礼，可谓远识矣。《诗》云：“百尔所思，不如我所之。”此之
谓也。